C 257/48
BG
Официален вестник на Европейския съюз
4.7.2022 г.
Жалба, подадена на 19 май 2022 г. — PB/ЕСП (Дело T-293/22) (2022/C 257/62) Език на производството: френски Страни Жалбоподател: PB (представител: N. de Montigny, адвокат) Ответник: Единен съвет за преструктуриране (ЕСП) Искания Жалбоподателят моли Общия съд: — да отмени решението на председателя на Единния съвет за преструктуриране от 16 юли 2021 г. да не прекласира жалбоподателя в рамките на процедурата по прекласиране за 2021 г., — доколкото е необходимо, да отмени решението на Единния съвет за преструктуриране от 14 февруари 2022 г., с което се отхвърля жалбата, подадена по административен ред от жалбоподателя на 15 октомври 2021 г. срещу решението за отказ да бъде прекласиран, — да осъди ответника да заплати съдебните разноски.
Основания и основни доводи Жалбоподателят изтъква седем основания в подкрепа на жалбата. 1.
Първо основание, изведено от нарушение на процедурните правила, приложими във връзка с провеждането на процедурата по прекласиране, както е предвидено в член 5 от общите разпоредби за прилагането на член 54 от Условията за работа на другите служители на Европейския съюз (наричани по-нататък „ОРП“). 2.
Второ основание, изведено от погрешния анализ на член 4 от ОРП и от погрешната преценка на равнищата на отговорност по отношение на дадена функция, а не по отношение на дадена степен. 3.
Трето основание, изведено от нарушение на процедурните правила на смесения комитет по прекласиране и на задължението за изготвяне на доклад за всяка процедура на оценяване. 4.
Четвърто основание, изведено от нарушение на правото на достъп до документите и от нарушение на принципите на прозрачност, предвидимост и правна сигурност, както и от наличието на пристрастност, най-малкото от обективна страна поради липсата на информация на различни етапи от процедурата. 5.
Пето основание, изведено от нарушение на задължението за мотивиране и от наличието на грешки в списъка с преценяваните фактори. 6.
Шесто основание, изведено от нарушение на приложение II от ОРП и на определената целева средна стойност. 7.
Седмо основание, изведено от явна грешка в преценката на досието на жалбоподателя, на неговите качества и прослужено време в сравнение с колегите му от същата дирекция.
Жалба, подадена на 20 май 2022 г. — Crush Series Publishing/EUIPO — Mediaproduccion (The Crush Series) (Дело T-295/22) (2022/C 257/63) Език на жалбата: английски Страни Жалбоподател: Crush Series Publishing s.r.o.
(Прага, Чехия) (представител: D.-M.
Belciu, адвокат) Ответник: Служба на Европейския съюз за интелектуална собственост (EUIPO) Друга страна в производството пред апелативния състав: Mediaproduccion SLU (Барселона, Испания)